**ΠΡΟΦΗΤΗΣ ΖΑΧΑΡΙΑΣ**

ΕΝΑ ΑΠΟ τα πλέον δύσληπτα, αλλά και εκδήλως χριστολογικά βιβλία της Π. Διαθήκης, είναι το του προφήτου Ζαχαρίου. Ο Ζαχαρίας, του οποίου το όνομα σημαίνει «ον ο Γιεχωβά ενθυμείται», ήτο υιός του Βαραχίου και έγγονος του Αδδώ, όπως ο ίδιος αναγράφει εις τον πρώτον στίχον του βιβλίου του. Ανήκεν εις την φυλήν Λευΐ και κατήγετο από ιερατικόν γένος. Δεν είναι δε ο υπό του Κυρίου αναφερόμενος Ζαχαρίας, υιός Βαραχίου, τον οποίον είχον φονεύσει οι Ισραηλίται «μεταξύ του ναού και του θυσιαστηρίου» (Ματθ. κγ’ 35). Πιθανόν φαίνεται ότι είχε γεννηθή εις Βαβυλώνα, όπου αιχμάλωτοι του Ναβουχοδονόσορος έζων οι γονείς του. Νέος κατά την ηλικίαν, εγκατέλειψε την Βαβυλώνα μαζή με τον πάππον του Αδδώ και τους επαναπατρισθέντας Ιουδαίους, κατά το 536 και εγκατεστάθη εις την Ιερουσαλήμ.

Με κέντρον την πόλιν αυτήν ήρχισε το προφητικόν του έργον, όπως και ο Αγγαίος, «εν τω ογδόω μηνί, έτους δευτέρου επί Δαρείου» ήτοι κατά Νοέμβριον του 520, δεκαέξ έτη μετά την επιστροφήν του εκ Βαβυλώνος. Είναι χαρακτηριστικόν ότι κατά το έτος 520 ονομάζεται «νεανίας» (β’ 8), πράγμα το οποίον σημαίνει ότι εις νεαράν ηλικίαν, πιθανώς εφηβικήν, είχεν εγκαταλείψει την Βαβυλώνα. Επί πόσον χρόνον ήσκησε το προφητικόν έργον του δεν είναι γνωστόν. Πάντως κατά τον ένατον μήνα του τετάρτου έτους της βασιλείας Δαρείου ελάμβανεν αποκαλύψεις παρά του Θεού και εστέλλετο ως προφήτης προς ιερείς και τον λαόν. Κανείς όμως λόγος δεν μας υποχρεώνει να παραδεχθώμεν ότι μόνον μέχρι της χρονολογίας αυτής ήσκησε το προφητικόν του υπούργημα. Αν μάλιστα κρίνωμεν από ενδείξεις των τελευταίων πέντε κεφαλαίων του βιβλίου του, πρέπει να συμπεράνωμεν ότι τούτο εσυνείχθη και επ’ αρκετόν χρόνον κατόπιν.

Το βιβλίον διαιρείται εις δύο μέρη˙ το πρώτον (από του κεφ. α’ μέχρι και του η’), περιλαμβάνον οκτώ οράσεις, αναφερομένας εις την παλινόρθωσιν της θεοκρατίας του Ισραήλ και την ένδοξον βασιλείαν του Μεσσίου˙ και εις το δεύτερον (κεφ. θ’ μέχρι και ιδ’), εις το οποίον προλέγεται η προσεχής τιμωρία των περί την Παλαιστίνην ειδωλολατρικών λαών και αυτού ακόμη του αποστάτου ιουδαϊκού λαού, έπειτα δε η παλινόρθωσις της θεοκρατίας του Ισραήλ και η εγκαθίδρυσις της βασιλείας του Θεού. γενικώς το κήρυγμα του Ζαχαρίου, όπως και του προφήτου Αγγαίου, έχει δύο τα κεντρικά σημεία, περί τα οποία αναπτύσσεται. Το πρώτον είναι η ανοικοδόμησις του ναού και η έναρξις των εν αυτώ λατρευτικών προς τον Θεόν τελετών, εκ παραλλήλου προς την παλινόρθωσιν του θεοκρατικού ιουδαϊκού βασιλείου, και το δεύτερον η προαναγγελία της ελεύσεως του Χριστού και της ιδρύσεως της βασιλείας του Θεού, την μελλούσης να περιλάβη όλα τα έθνη.

Πολλά χωρία είναι καταφανώς χριστολογικά. Ούτως εις το στ’ 9 ο Μεσσίας ονομάζεται «Ανατολή», θα υψωθή δε και θα ανοικοδομήση αυτός τον νέον οίκον του Κυρίου. Εις το χωρίον θ’ 9 προλέγεται ότι ο Μεσσίας θα εισέλθη εις την Ιερουσαλήμ «δίκαιος, σώζων, πραΰς, επιβεβηκώς επί υποζύγιον και πώλον νέον». Αυτόν όμως τον καλόν ποιμένα θα τον καταφρονήσουν οι άρχοντες του Ισραήλ, εις «τριάκοντα αργυρούς», εις τιμήν ενός δόλου, υπολογίζοντες την αξίαν του (ια’ 12, 13). Προαναγγέλλεται η λαμπρά παγκόσμιος βασιλεία του Μεσσίου. «Έσται Κύριος εις βασιλείαν επί πάσαν την γην˙ εν τη ημέρα εκείνη έσται Κύριος εις και το όνομα αυτού εν» (ιδ’ 9). Και εις άλλη σημεία ομιλεί ο προφήτης περί πολλών λαών και εθνών «τα οποία ήξουσιν εκζητήσαι το πρόσωπον Κυρίου παντοκράτορος εν Ιερουσαλήμ», δια να λάβουν παρ’ αυτού την λύτρωσιν. Και όπως παρατηρεί κάποιος ξένος θεολόγος, εις το δεύτερον μέρος του βιβλίου «δεν υπάρχει κεφάλαιον όπου το χριστιανικόν γεγονός να μη ευρίσκη και ένα στήριγμα, μίαν δικαίωσιν, καταγεγραμμένην εις την Καινήν Διαθήκην».

**ΖΑΧΑΡΙΑΣ**

**ΚΕΦΑΛΑΙΟΝ Α’.**

**Στίχ. 1-6 Έκκλησις προς μετάνοιαν και επιστροφήν.**

Κατά τον όγδοον μήνα του δευτέρου έτους της βασιλείας του Δαρείου, ο Κύριος ωμίλησε προς τον Ζαχαρίαν, υιόν του Βαραχίου, έγγονον του Αδδώ, τον προφήτην και του είπε:

2 «Μεγάλην οργήν ωργίσθη ο Κύριος εναντίον των πατέρων σας.

3 Εκείνοι, βέβαια, απέθανον˙ θα πης όμως τώρα συ εις τους συγχρόνους σου˙ αυτά λέγει Κύριος ο παντοκράτωρ: Επιστρέψατε εν μετανοία προς εμέ, λέγει ο Κύριος των δυνάμεων, και εγώ θα επιστρέψω με καλωσύνην και ευμένειαν προς σας, λέγει ο Κύριος των δυνάμεων˙

4 και μη γίνεσθε ωσάν τους πατέρας σας, εναντίον των οποίων προηγούμενοι προφήται απηύθυναν δριμείας επιπλήξεις λέγοντες: Αυτά λέγει Κύριος ο παντοκράτωρ˙ απομακρυνθήτε από τους πονηρούς τρόπους της ζωής σας, από τα κακά έργα σας. Εκείνοι όμως δεν ήκουσαν την φωνήν μου, δεν έδωσαν προσοχήν εις τα λόγια μου, λέγει ο Κύριος.

5 Και, λοιπόν, πού είναι σήμερον οι παρακούσαντες πατέρες σας, και οι προφήται, που είχαν ομιλήσει προς αυτούς; μήπως επρόκειτο να ζήσουν εις την γην αυτήν αιωνίως;

6 Σεις όμως δεχθήτε και υπακούσατε εις τας εντολάς μου και εις τους νόμους μου˙ εις όσα εγώ διατάσσω δια του Πνεύματός μου εις τους δούλους μου τους προφήτας, οι οποίοι είχαν άλλοτε επιπλήξει τους πατέρας σας». Οι Ιουδαίοι της εποχής του Ζαχαρίου απήντησαν και είπαν˙ «Κύριος ο παντοκράτωρ, όπως απεφάσισε να πράξη εναντίον μας, ανάλογα με τον πονηρόν τρόπον της ζωής μας και τα κακά μας έργα, δικαίως έπραξε προς ημάς».

**Στίχ. 7-17. Πρώτη όρασις˙ άγγελος και ιππείς.**

**Παρήγοροι υποσχέσεις.**

7 Κατά την εικοστήν τετάρτην του ενδεκάτου μηνός – αυτός είναι ο μήνας Σαβάτ – κατά το δεύτερον έτος της βασιλείας του Δαρείου, ωμίλησε πάλιν ο Κύριος προς τον προφήτην Ζαχαρίαν, τον υιόν του Βαραχίου, τον έγγονον του Αδδώ, και είπε:

8 Ιδού ότι κατά την νύκτα είδον ένα όραμα˙ ένας ανήρ είχεν ιππεύσει ίππον χρώματος ερυθρού. Αυτός εστέκετο μεταξύ βαθυσκίων ορέων. Οπίσω δε από αυτόν ήσαν ίπποι κόκκινοι και ψαροί, ποικιλόχρωμοι και λευκοί.

9 Και είπα˙ «Κύριε, τί είναι αυτοί οι ίπποι και οι ιππείς;» Και είπε προς εμέ ο άγγελος, που ωμιλούσε˙ «εγώ θα σου αποκαλύψω τι είναι αυτά».

10 Ο άνθρωπος, ο οποίος εστέκετο ανάμεσα εις τα παχύσκια όρη, είπε προς εμέ˙ «αυτοί είναι εκείνοι, τους οποίους έχει στείλει ο Κύριος να περιοδεύσουν την γην».

11 Απήντησαν εκείνοι εις τον άγγελον του Κυρίου, ο οποίος ήτο ανάμεσα εις τα όρη και είπον˙ «περιωδεύσαμεν όλην την γην και ιδού ότι όλη η γη κατοικείται και ευρίσκεται εν ησυχία».

12 Ο άγγελος του Κυρίου ωμίλησε και είπε: «Κύριε παντοκράτωρ, έως πότε δεν θα ελεήσης την Ιερουσαλήμ και τας πόλεις της χώρας Ιούδα, δια τας οποίας εβδομήκοντα τώρα έτη δεικνύεις αδιαφορίαν;»

13 Ο Κύριος παντοκράτωρ απήντησε λόγους καλούς, λόγους παρηγορίας προς τον άγγελον, ο οποίος ωμιλούσε με εμέ.

14 Ο άγγελος, που μου ωμιλούσε, μου είπε: «Κράξε με μεγάλην φωνήν και ειπέ˙ αυτά λέγει Κύριος ο παντοκράτωρ˙ εγώ μέχρι ζηλοτυπίας ηγάπησα την Ιερουσαλήμ, την Σιών με μεγάλον ζήλον.

15 Δια την αγάπην μου αυτήν θα οργισθώ μεγάλην οργήν εναντίον των εθνών εκείνων, τα οποία μαζή επετέθησαν εναντίον της˙ διότι εγώ μεν ολίγον ωργίσθην εναντίον αυτής, εκείνοι όμως προσέθεσαν εις αυτήν πολλάς συμφοράς.

16 Δια τούτο αυτά λέγει Κύριος˙ θα επιστρέψω εις την Ιερουσαλήμ με έλεος κα αγάπην και ο ναός μου θα ανοικοδομηθή εις την πόλιν αυτή, λέγει Κύριος ο παντοκράτωρ. Η περιοχή της Ιερουσαλήμ θα εκταθή ακόμη περισσότερον».

17 Και ο άγγελος, ο οποίος συνωμιλούσε με εμέ, μου είπε˙ «φώναξε πάλιν πολύ δυνατά, και ειπέ˙ αυτά λέγει Κύριος ο παντοκράτωρ˙ θα πλημμυρίσουν και πάλιν αι πόλεις της Ιουδαίας, με αγαθά, διότι ο Κύριος θα στείλη και πάλιν πλούσιον το έλεός του εις την Σιών και θα εκλέξη την Ιερουσαλήμ ως ιδικήν του πόλιν».

**ΚΕΦΑΛΑΙΟΝ Β’**

**Στίχ. 1-4. Δευτέρα όρασις: Τα τέσσαρα κέρατα και**

**οι τέσσαρες τέκτονες.**

Ο προφήτης συνεχίζει˙ ύψωσα τους οφθαλμούς μου και ιδού τέσσαρα κέρατα.

2 Ηρώτησα τον άγγελον, ο οποίος συνωμιλούσε με εμέ, τί σημαίνουν αυτά, Κύριε; Και εκείνος μου είπε˙ «αυτά τα κέρατα συμβολίζουν τας δυνάμεις τας εχθρικάς, αι οποίαι διεσκόρπισαν τους Ιουδαίους και τους Ισραηλίτας και τους κατοίκους της Ιερουσαλήμ».

3 Ο Κύριος μου παρουσίασε τότε τέσσαρας μαραγκούς και είπα˙

4 «τί έρχονται να κάμουν αυτοί;» Εκείνος μου απήντησε˙ «τα κέρατα αυτά είναι αι εχθρικαί δυνάμεις, αι οποίαι διεσκόρπισαν τους Ιουδαίους και συνέτριψαν τους Ισραηλίτας, ώστε κανείς απ’ αυτούς να μη ημπορέση να σηκώση την κεφαλήν. Αυτοί δε οι τέκτονες εβγήκαν, δια να παροξύνουν και εξερεθίσουν εναντίον αλλήλων τα τέσσαρα αυτά έθνη, τα οποία αλαζονικά ύψωσαν την δύναμίν των εναντίον της χώρας του Κυρίου, ώστε να διασκορπίσουν αυτήν».

**Στίχ. 5-9. Τρίτη όρασις: ο καταμετρητής.**

5 Εσήκωσα τους οφθαλμούς μου και είδον˙ και ιδού ένας ανήρ, ο οποίος εκρατούσε εις τα χέρια του σχοινίον καταμετρήσεως εκτάσεων γης.

6 Ηρώτησα, λοιπόν, αυτόν και είπα˙ «πού συ πηγαίνεις;» Εκείνος μου απήντησε˙ «πηγαίνω να καταμετρήσω την Ιερουσαλήμ, δια να ίδω πόσον είναι το πλάτος της και πόσον είναι το μήκος αυτής».

7 Και ιδού, ο άγγελος, ο οποίος ωμιλούσε μαζή μου, ίστατο όρθιος. Ένας δε άλλος άγγελος εξήλθε προς συνάντησίν του.

8 Είπε δε προς αυτόν˙ «τρέξε και ομίλησε προς τον νεανίαν εκείνον και ειπέ˙ ωσάν ευρυχωροτάτη κατοικία θα κατοικηθή η Ιερουσαλήμ από πλήθος ανθρώπων˙ και κτήνη πολλά θα είναι εν μέσω αυτής.

9 Εγώ δε θα είμαι δι’ αυτήν, λέγει ο Κύριος, ως ένα πύρινον τείχος ολόγυρά της και δόξα της εν μέσω αυτής».

**Στίχ. 10-17. Η δόξα της Ιερουσαλήμ, πόλις πιστών εθνών.**

10 Ώ, ώ, σεις Ιουδαίοι, αναχωρήσατε από τα μέρη του βορρά, λέγει ο Κύριος, διότι από τα τέσσαρα σημεία του ορίζοντος εγώ θα σας συμμαζεύσω, λέγει ο Κύριος.

11 Σεις οι Ιουδαίοι, που κατοικείτε εις την πόλιν της Βαβυλώνος, ελάτε εις την Σιών, δια να εύρετε σωτηρίαν και ασφάλειαν.

12 Διότι αυτά λέγει Κύριος ο παντοκράτωρ˙ εις δόξαν του Ονόματός του με έστειλεν εναντίον των εθνών, που σας ελαφυραγώγησαν, διότι εκείνος ο οποίος απλώνει το χέρι του εχθρικώς εναντίον σας, είναι σαν εκείνον, ο οποίος με τον δάκτυλόν του εγγίζει την κόρην του οφθαλμού του.

13 Ιδού, ότι εγώ τώρα εκτείνω τιμωρόν την χείραν μου εναντίον των εχθρών σας και αυτοί θα λαφυραγωγηθούν από τους Ιουδαίους, τους οποίους είχαν αιχμαλωτίσει. Και τότε θα γνωρίσετε καλά, ότι ο Κύριος ο παντοκράτωρ με απέστειλε προς σας.

14 Τέρπου, λοιπόν, και ευφραίνου, κόρη μου Σιών, διότι ιδού εγώ, έρχομαι και θα κατασκηνώσω εν μέσω σου, λέγει ο Κύριος.

15 Τότε, κατά την εποχήν εκείνην της σωτηρίας και λυτρώσεως, πολλά έθνη θα καταφύγουν προς τον Κύριον, θα γίνουν ιδικός του λαός και θα κατασκηνώσουν εν μέσω σου. Τότε θα μάθετε καλά ότι πράγματι ο Κύριος ο παντοκράτωρ έστειλεν εμέ προς σας ως προφήτην.

16 Τότε ο Κύριος θα κληρονομήση τους Ιουδαίους και ως ιδικήν του περιοχήν την αγίαν χώραν της Ιουδαίας. Θα εκλέξη τότε και πάλιν ως ιδιαιτέραν του πόλιν την Ιερουσαλήμ.

17 Κάθε άνθρωπος, λοιπόν, ας πλημμυρίση από ευλάβειαν ενώπιον του Κυρίου, διότι εσηκώθη και από τας αγίας νεφέλας του κατέβη εις την γην, σωτήρ και λυτρωτής των ανθρώπων».

**ΚΕΦΑΛΑΙΟΝ Γ’**

**Στίχ. 1-10. Τετάρτη όρασις˙ περιβολή της αρχιερατικής**

**στολής εις τον Ιησούν.**

Κύριος, διηγείται ο προφήτης, μου έδειξε τον Ιησούν, τον αρχιερέα, να ίσταται ενώπιον του αγγέλου του Κυρίου˙ και ο διάβολος ίστατο εκ δεξιών του αρχιερέως, δια να αντιτίθεται προς αυτόν.

2 Ο άγγελος Κυρίου είπεν εις τον διάβολον˙ «ο Κύριος να σε επιτημήση, διάβολε, να σε επιτιμήση ο Κύριος, ο οποίος έχει εκλέξει την Ιερουσαλήμ ως πόλιν του. Ωσάν δαυλός, που απεσπάσθη από την φωτιάν, δεν είναι ο αρχιερεύς αυτός, που εσώθη από την καταστροφήν του έθνους;»

3 Ο δε αρχιερεύς Ιησούς ήτο ενδεδυμένος με ρυπαρά ενδύματα και ίστατο όρθιος ενώπιον του αγγέλου.

4 Ο δε άγγελος ωμίλησε και είπε προς τους άλλους αγγέλους, που ίσταντο ενώπιόν του˙ «βγάλετε τα ακάθαρτα ενδύματα από αυτόν». Έπειτα στραφείς προς τον Ιησούν του είπε˙ «ιδού, εγώ αφήρεσα τας ανομίας σου˙» και προς τους αγγέλους˙ «φορέσατε τώρα εις αυτόν τον μακρόν ιερατικόν χιτώνα.

5 Θέσατε εις την κεφαλήν του την καθαράν αρχιερατικήν μίτραν». Οι άγγελοι ενέδυσαν αυτόν τα αρχιερατικά άμφια και εφόρεσαν εις την κεφαλήν του την καθαράν αρχιερατικήν μίτραν, ο δε άγγελος του Κυρίου ίστατο και παρετήρει.

6 Έπειτα ο άγγελος του Κυρίου ωμίλησεν εις έντονον ύφος προς τον Ιησούν και του είπε˙

7 «αυτά λέγει Κύριος ο παντοκράτωρ˙ εάν βαδίσης εις τον δρόμον των εντολών μου και εάν τηρήσης τα προστάγματά μου, συ θα κυβερνήσης τον οίκον μου τούτον, τον ναόν, και τον λαόν της Ιουδαίας. Και εάν διατηρήσης καθαράν και αμόλυντον την αυλήν μου, θα δώσω εις σε πλήθη ευλαβών ανθρώπων, οι οποίοι θα επικοινωνούν ελευθέρως εν μέσω των ισταμένων εδώ αγγέλων.

8 Άκουσε, λοιπόν, συ, Ιησού ο αρχιερεύς, και όλοι όσοι ευρίσκονται πλησίον σου, όσοι κάθονται απέναντί σου, διότι είναι θεαταί μεγάλων προφητικών οραμάτων. Διότι ιδού, εγώ θα φέρω τον δούλον μου, τον Μεσσίαν, Ανατολήν σωτηρίας και δόξης δια τον Ισραήλ και τα έθνη.

9 Διότι ήδη έχω τοποθετήσει τον θεμέλιον λίθον, αυτόν τον οποίον έθεσα ενώπιον του Ιησού, και επάνω εις τον μοναδικόν αυτόν λίθον επτά οφθαλμοί αγρυπνούν. Ιδού εγώ ανοίγω βόθρον, λέγει Κύριος παντοκράτωρ, και κατά την μεγάλην εκείνην ημέραν της λυτρώσεως θα ρίψω εις αυτόν όλας τας αμαρτίας της χώρας.

10 Κατά την μεγάλην εκείνην ημέραν, λέγει Κύριος ο παντοκράτωρ, χαίροντες θα προσκαλέσετε ο καθένας τον πληρίον του εις ευφροσύνους συνεστιάσεις κάτω από τις κληματαριές και κάτω από τις συκιές σας».

**ΚΕΦΑΛΑΙΟΝ Δ’**

**Στίχ. 1-14. Πέμπτη όρασις˙ η χρυσή επτάφωτος λυχνία και αι δύο ελαίαι. Η αξία και το έργον του Ζοροβάβελ.**

Ο άγγελος, ο οποίος μου ωμιλούσε, εστράφη και με εξύπνησεν, όπως όταν κανείς εξεγερθή από τον ύπνον του,

2 και μου είπε˙ «τί βλέπεις συ;» Απήντησα˙ βλέπω˙ ιδού μία λυχνία ολόχρυσος και επάνω εις τον κεντρικόν της στύλον ο λύχνος. Επτά ήσαν όλοι οι λύχνοι και επτά βραχίονες, εις τα άκρα των οποίων ήσαν τοποθετημένοι οι λύχνοι.

3 Επάνω από την λυχνίαν υπήρχον δύο κλάδοι ελαίας, ο ένας εκ δεξιών και ο άλλος εξ αριστερών του κεντρικού λύχνου της.

4 Ηρώτησα και είπα εις τον άγγελον που ωμιλούσε μαζή μου˙ «τί σημαίνουν αυτά, Κύριε;

5 Ο δε άγγελος, ο οποίος ωμιλούσε με εμέ, μου είπε˙ «δεν γνωρίζεις τί σημαίνουν αυτά;». Και είπα˙ «όχι Κύριε».

6 Εκείνος απήντησε και μου είπε˙ «αυτό το όραμα είναι ο λόγος του Κυρίου προς τον Ζοροβάβελ, όταν του είπε˙ όχι με μεγάλην υλικήν δύναμιν, ούτε με ισχύν ανθρωπίνην, αλλά δια του Πνεύματός μου, λέγει Κύριος ο παντοκράτωρ, θα αποπερατωθή το έργον σου.

7 Ποιός είσαι συ, το μέγα όρος, που ίσταται ενώπιον του Ζοροβάβελ εμπόδιον, δια να μη στήση αυτός κατορθώματα; Εγώ θα βγάλω τους λίθους από το λατομείον δια την οικοδομήν του ναού, την κληρονομίαν μου αυτήν προς τον λαόν, ισότητα χάριτος και πλήθος χαρίτων δι’ αυτόν».

8 Ο Κύριος ωμίλησε προς εμέ και μου είπε˙

9 «αι χείρες του Ζοροβάβελ εθεμελίωσαν τον ναόν τούτον και αι χείρες του θα τον φέρουν εις πέρας. Και θα μάθης συ, λαέ, ότι Κύριος ο παντοκράτωρ έχει αποστείλει εμέ προς σε.

10 Ποίος δύναται να καταφρονήση τας φαινομενικώς μικράς και ασήμους αυτάς ημέρας; Οι Ιουδαίοι θα χαρούν, διότι θα βλέπουν εκλεκτούς λίθους εις τα χέρια του Ζοροβάβελ δια την ανοικοδόμησιν του ναού. Οι επτά άγρυπνοι οφθαλμοί της προνοίας του Κυρίου επιβλέπουν εις ολόκληρον την γην».

11 Απεκρίθην τότε και είπα προς αυτόν˙ «αι δύο αυταί ελαίαι, η μία εκ δεξιών της λυχνίας και η άλλη εξ αριστερών, τί σημαίνουν;».

12 Δευτέραν φοράν τον ηρώτησα και είπα προς αυτόν˙ «τί σημαίνουν οι δύο κλάδοι των ελαιών εις τα δύο χρυσά δοχεία, όπου χύνεται το έλαιον και διοχετεύεται εις τους χρυσούς αγωγούς;»

13 Ο άγγελος με ηρώτησε˙ «δεν γνωρίζεις λοιπόν, τί σημαίνουν αυτά; Και είπα, όχι.

14 Ο άγγελος είπε˙ «αυτοί είναι ο δύο εκλεκτοί άνδρες, οι οποίοι παρίστανται ενώπιον του Θεού, του κυριάρχου όλης της γης».

**ΚΕΦΑΛΑΙΟΝ Ε’**

**Στίχ. 1-4. Όρασις έκτη˙ το ιπτάμενον μέγα δρέπανον**

**εις όλεθρον των παρανόμων.**

Εσήκωσα και πάλιν τα μάτια μου και είδα˙ και ιδού ένα δρέπανον να πετά εις τον αέρα.

2 Ο άγγελος με ηρώτησε και μου είπε˙ «τί βλέπεις συ;» Και εγώ απήντησα˙ «βλέπω ένα δρέπανον να πετά εις τον αέρα μήκους είκοσι πήχεων και πλάτους δέκα πήχεων».

3 Ο άγγελος μου είπε τότε˙ «αυτή είναι η κατάρα, η οποία έρχεται εναντίον όλης της γης, διότι κάθε κλέπτης θα καταδικασθή με τούτο το δρέπανον εις θάνατον, όπως και κάθε επίορκος θα τιμωρηθή με αυτό το δρέπανον.

4 Θα εξαπολύσω αυτό, λέγει Κύριος ο παντοκράτωρ, και θα εισέλθη εις τον οίκον του κλέπτου και εις τον οίκον του ορκιζομένου ψευδώς εις το Όνομά μου. θα εγκατασταθή τιμωρόν εις τον οίκον μου και θα εξολοθρεύση αυτόν εντελώς και τα ξύλα και τους λίθους».

**Στίχ. 5-11. Εβδόμη όρασις. Η ανομία και αι ιπτάμεναι γυναίκες.**

5 Εβγήκεν ο άγγελος, που ωμιλούσε προς εμέ, και μου είπε πάλιν˙ «σήκωσε τους οφθαλμούς σου και ιδέ, τι είναι αυτό το οποίον έρχεται;»

6 Εγώ τον ηρώτησα˙ «τί είναι;» Εκείνος μου απήντησεν˙ «αυτό που έρχεται είναι δοχείον, που χρησιμοποιείται ως μέτρον». Είπεν ακόμη ο άγγελος˙ «αυτό συμβολίζει την αμαρτίαν του λαού, η οποία έχει εκταθή εις όλην την χώραν σας».

7 Και ιδού, ένας βαρύς, στρογγυλός, εκ μολύβδου δίσκος, που αφηρέθη από το δοχείον˙ το οποίον εχρησιμοποιείτο ως μέτρον.

8 Ο άγγελος είπεν˙ «αυτή είναι η παρανομία. Ο Κύριος την έρριψε μέσα εις το δοχείον αυτό και έθεσε το μολύβδινον πώμα εις το στόμα της».

9 Εσήκωσα τα μάτια μου και είδον και ιδού ήρχοντο δύο γυναίκες. Άνεμος εφυσούσε εις τας πτέρυγάς των. Αυταί δε είχαν σαν πολυχρώμους πτέρυγας έποπος (τσαλαπετεινού). Εσήκωσαν λοιπόν το δοχείον και το εκρατούσαν αναμέσον της γης και αναμέσον του ουρανού.

10 Ηρώτησα τότε τον άγγελον, ο οποίος συνωμιλούσε μαζή μου˙ «πού θα μεταφέρουν αυταί το δοχείον τούτο;»

11 Εκείνος μου απήντησε˙ «το μεταφέρουν δια να οικοδομήσουν και ετοιμάσουν οικίαν εις την χώραν της Βαβυλώνος˙ εκεί εις την οικίαν, που θα ετοιμάσουν, θα το τοποθετήσουν».

**ΚΕΦΑΛΑΙΟΝ ΣΤ’**

**Στίχ. 1-8. Όρασις ογδόη. Τα συμβολικά άρματα.**

Εγύρισα, εσήκωσα πάλιν τα μάτια μου και είδον˙ ιδού τέσσαρα άρματα έβγαιναν και ήρχοντο ανάμεσα από δύο όρη, και τα όρη αυτά ήσαν χάλκινα.

2 Εις το πρώτον άρμα ήσαν ζευγμένοι ίπποι χρώματος ερυθρού. Εις το δεύτερον άρμα ήσαν ίπποι μαύροι.

3 Και εις το τρίτον άρμα ήσαν ίπποι ποικιλόχρωμοι ψαροί.

4 Ηρώτησα και είπα εις τον άγγελον, ο οποίος συνωμιλούσε μαζή μου˙ «τί σημαίνουν αυτά, κύριε;»

5 Ο άγγελος που συνωμιλούσε με εμέ, είπε˙ «αυτά είναι οι τέσσαρες άνεμοι του ουρανού, οι οποίοι έρχονται να παρουσιασθούν ενώπιον του Κυρίου όλης της γης».

6 Οι μαύροι ίπποι, οι ζευγμένοι εις το πρώτον άρμα, επορεύοντο προς βορράν, οι λευκοί ηκολούθουν έπειτα από αυτούς˙ και οι ποικιλόχρωμοι ίπποι του άλλου άρματος επήγαιναν προς την χώραν του νότου.

7 Οι δε ψαροί ίπποι επορεύοντο και εφαίνοντο, ως εάν είχαν την διάθεσιν να πορευθούν και περιοδεύσουν την γην. Ένας δε άγγελος είπε˙ «πηγαίνετε και περιοδεύσατε την γην». Και εκείνοι πράγματι περιώδευσαν την γην.

8 Ο άγγελος ανεβόησε και είπε προς εμέ˙ «ιδού, οι ίπποι, οι οποίοι πορεύονται προς την χώραν του Βορρά, κατέπαυσαν την οργήν μου εναντίον της χώρας αυτής του Βορρά».

**Στίχ. 9-15. Ο στέφανος δια τους καθιερωμένους.**

9 Ο Κύριος ωμίλησε τότε προς εμέ και είπε˙

10 «πάρε τας προσφοράς, τας οποίας οι εις αιχμαλωσίαν ευρισκόμενοι Ιουδαίοι απέστειλαν, οι άρχοντες δηλαδή, οι καλοί και χρήσιμοι άνδρες, εκείνοι οι οποίοι κατενόησαν την αιτίαν και τον παιδαγωγικόν σκοπόν της αιχμαλωσίας. Και κατά την ημέραν εκείνην θα εισέλθης εις τον οίκον Ιωσίου, υιού του Σοφονίου ο οποίος έχει έλθει από την Βαβυλώνα.

11 Θα πάρης το αργύριον και το χρυσίον των δωρεών και θα κατασκευάσης στέφανον, τον οποίον θα θέσης εις την κεφαλήν του αρχιερέως Ιησού, υιού του Ιωσεδέκ.

12 Και θα πης προς αυτόν: Αυτά λέγει Κύριος ο παντοκράτωρ. Ιδού, ανήρ, του οποίου το όνομα είναι Ανατολή. Από τον τόπον, όπου ευρίσκεται, θα ανατείλη και θα υψωθή και θα οικοδομήση τον ναόν του Κυρίου.

13 Αυτός θα προσλάβη κάθε αρετήν, θα καθίση επί του θρόνου και θα ασκήση κατά απόλυτον και δίκαιον τρόπον την βασιλικήν του εξουσίαν. Εκ δεξιών του θα ίσταται ο ιερεύς, ειρήνη θα υπάρχη μεταξύ αμφοτέρων των αξιωμάτων βασιλικού και ιερατικού.

14 Ο στέφανος κατόπιν θα δοθή εις εκείνους, που έδειξαν υπομονήν κατά το διάστημα της εξορίας των, εις τους χρησίμους άνδρας, οι οποίοι κατενόησαν την αιτίαν και τον παιδαγωγικόν χαρακτήρα της αιχμαλωσίας και προς τιμήν του υιού του Σοφονίου, όπως επίσης και εις εκείνους, οι οποίοι ποθούν και αγαπούν να υμνολογήται ο Κύριος εις τον ναόν του.

15 Και άλλοι άνθρωποι, οι οποίοι ευρίσκονται μακράν από αυτούς θα έλθουν να ανοικοδομήσουν τον ναόν του Κυρίου. Τότε θα κατανοήσετε καλά ότι ο Κύριος ο παντοκράτωρ με έστειλε προς σας. Αυτά θα γίνουν, η επάνοδος εκ της αιχμαλωσίας και η αναοικοδόμησις του ναού, εάν σεις προθύμως και πιστώς υπακούσετε εις την φωνήν Κυρίου του Θεού σας».

**ΚΕΦΑΛΑΙΟΝ Ζ’**

**Στίχ. 1-7. Ζητήματα νηστείας.**

Κατά το τέταρτον έτος της βασιλείας του Δαρείου, την τετάρτην ημέραν του ενάτου μηνός, ο οποίος ονομάζεται Χασελεύ, ωμίλησεν ο Κύριος προς τον Ζαχαρίαν, όταν

2 ο Σαρασάρ και ο βασιλεύς Αρβεσεέρ και οι άνδρες του, έστειλαν εις την Βαιθήλ, δια να εξιλεώσουν τον Κύριον

3 και να ερωτήσουν τους ιερείς, που υπηρετούσαν εις τον ναόν Κυρίου του παντοκράτορος και τους προφήτας ως εξής: η αγία προσφορά προσεφέρθη προς τον Κύριον κατά τον πέμπτον αυτόν μήνα, όπως εγίνετο και προηγουμένως επί έτη πολλά;

4 Ο προφήτης λέγει: μου ωμίλησεν ο Κύριος των δυνάμεων, του ουρανού και της γης και μου είπε˙

5 «ειπέ προς όλον τον λαόν της χώρας και προς τους ιερείς, εάν νηστεύσετε, εάν αρχίσετε και συνεχίσετε κοπετούς και θρήνους κατά τον πέμπτον ή τον έβδομον μήνα, τι έχετε να ωφεληθήτε; Ιδού εβδομήκοντα έτη ενηστεύσατε και εκόπτεσθε, όχι όμως δι’ εμέ.

6 Όταν πάλιν τρώγετε ή πίνετε, δεν τρώγετε και δεν πίνετε δια τον εαυτό σας μόνον, λησμονούντες εμέ τον Θεόν σας;»

7 Τα ίδια λόγια δεν σας έλεγεν ο Κύριος δια μέσου των προγενεστέρων προφητών, όταν η Ιερουσαλήμ κατωκείτο και ήτο πλουσία και ευημερούσα, όπως επίσης και αι γύρω της πόλεις, κατωκείτο δε η ορεινή και η πεδινή περιοχή της;

**Στίχ.8-14. Η παρακοή εις τον Νόμον, γνώρισμα του Ισραήλ.**

8 Ο Κύριος ωμίλησε και πάλιν προς τον Ζαχαρίαν και είπε˙

9 αυτά λέγει Κύριος ο παντοκράτωρ˙ «κρίνατε με δικαιοσύνην και ο καθένας σας ας δείχνη έμπρακττον την ελεημοσύνην και την συμπάθειάν του προς τον αδελφόν του.

10 Μη καταδυναστεύετε και μη εκμεταλλεύεσθε την χήραν, τον ορφανόν, τον ξένον και τον πτωχόν. Ας μη μνησικακήτε, ας μη κρατήτε μέσα εις τις καρδιές σας το αδίκημα, το οποίον τυχόν σας έκαμε κάποιος αδελφός σας.

11 Εκείνοι όμως ηπείθησαν, δεν επρόσεξαν, εν τη παραφροσύνη των έστρεψαν τα νώτα των προς εμέ, εδείχθησαν βαρήκοοι, δεν υπήκουσαν εις τας εντολάς μου,

12 εσκλήρυναν την καρδίαν των και την έκαμαν απειθή, ώστε να μη υπακούουν εις τον Νόμον μου και εις τους λόγους μου, τους οποίους εγώ, ο Κύριος, ο παντοκράτωρ, δια του Πνεύματός μου, μέσω των προηγουμένων προφητών είχα διατάξει». Δια τούτο και εξέσπασεν η μεγάλη οργή από Κύριον τον παντοκράτορα.

13 «Όπως δε αυτοί δεν ήκουσαν τας εντολάς του Κυρίου, έτσι και εγώ ο Κύριος δεν θα τους εισακούσω, όταν επάνω εις την θλίψιν των θα κράξουν προς εμέ, λέγει Κύριος ο παντοκράτωρ.

14 Τους είχα προαναγγείλει, ότι θα τους εκδιώξω και θα τους διασκορπίσω εις όλα τα έθνη, τα οποία τους ήσαν προηγουμένως άγνωστα˙ ότι η γη των θα ερημωθή από κατοίκους˙ ότι δεν θα υπάρχουν οι διερχόμενοι και επιστρέφοντες δια μέσου αυτής. Αυτοί με τον τρόπον της ζωής των παρέδωσαν την εκλεκτήν χώραν εις εξαφανισμόν».

**ΚΕΦΑΛΑΙΟΝ Η’**

**Στίχ. 1-23. Προϋποθέσεις και υποσχέσεις δια την αποκατάστασιν του Ισραήλ. Συμβολισμοί τής δια του Μεσσίου λυτρώσεως.**

Κύριος ο παντοκράτωρ ωμίλησε προς εμέ και είπεν˙

2 αυτά λέγει Κύριος ο παντοκράτωρ˙ «πάρα πολύ έχω αγαπήσει την Ιερουσαλήμ. Ζήλον μέγαν τρέφω δια την Σιών και επάνω εις τον ιερόν αυτόν ζήλον μου, μέγας θυμός με κατέλαβεν εναντίον εκείνων, που την επιβουλεύονται.

3 Αυτά λέγει Κύριος ο παντοκράτωρ. Θα επιστρέψω εις την Σιών, θα κατασκηνώσω εντός της Ιερουσαλήμ και η Ιερουσαλήμ θα αναγνωρισθή και θα ονομασθή ως πόλις της αληθείας, το δε όρος Σιών Κυρίου του παντοκράτορος ως όρος άγιον.

4 Αυτά λέγει Κύριος ο παντοκράτωρ˙ και θα καθίσουν πάλιν οι μεγαλύτεροι κατά την ηλικίαν και αι μεγαλύτεραι κατά την ηλικίαν εις τας πλατείας της Ιερουσαλήμ. Λόγω δε της μεγάλης των ηλικίας θα κρατή ο καθένας εις τα χέρια του την ράβδον του, δια να στηρίζεται εις αυτήν.

5 Αι πλατείαι της πόλεως θα γεμίσουν από αγόρια και κορίτσια, τα οποία θα παίζουν εις τας πλατείας της.

6 Αυτά λέγει Κύριος ο παντοκράτωρ˙ εάν τούτο είναι αδύνατον εις τους απομείναντας Ιουδαίους και εις εκείνους, που επέστρεψαν από την αιχμαλωσίαν, μήπως είναι και δι’ εμέ αδύνατον;» Λέγει Κύριος ο παντοκράτωρ.

7 Αυτά ακόμη λέγει ο Κύριος ο παντοκράτωρ˙ «ιδού εγώ θα σώσω και θα σώζω τον λαόν μου από ανατολών μέχρι δυσμών.

8 Θα τους επαναφέρω και θα τους εγκαταστήσω εις την Ιερουσαλήμ και αυτοί θα είναι λαός μου, εγώ δε θα είμαι ο Θεός των εν αληθεία και δικαιοσύνη.

9 Αυτά λέγει Κύριος ο παντοκράτωρ˙ ας αποκτήσουν ισχύν και δύναμιν τα χέρια σας, υμών οι οποίοι ακούετε κατά τας ημέρας αυτάς τους λόγους τούτους δια του στόματος των προφητών, από την ημέραν κατά την οποίαν ετέθησαν τα θεμέλια του ναού του Κυρίου παντοκράτορος, δια να οικοδομηθή το θυσιαστήριόν του.

10 Διότι προ των ημερών εκείνων καμμία αμοιβή και καμμία ωφέλεια δεν εδίδετο εις τους ανθρώπους και το ημερομίσθιον των κτηνών ήτο ανύπαρκτον. Λόγω δε της εχθρικής επιβουλής και αναταραχής, δεν υπήρχεν ειρήνη και ασφάλεια δια τους εξερχομένους από την πόλιν προς τα ειρηνικά των έργα και επανερχομένους εις αυτήν. Εγώ εξαπέλυσα όλους τους ανθρώπους , τον ένα εναντίον του άλλου δια τας αμαρτίας των.

11 Τώρα όμως, που ανοικοδομείται ο ναός, δεν θα πράξω εις τους απομείναντας και επανελθόντας από την αιχμαλωσίαν Ιουδαίους τα ίδια, τα οποία έκαμα κατά τας προηγουμένας ημέρας λέγει Κύριος ο παντοκράτωρ.

12 Αλλά θα φέρω και θα εγκαταστήσω ειρήνην. Η άμπελος θα δώση τους καρπούς της, και η ύπαιθρος χώρα τα γεννήματά της, ο ουρανός θα δώση εις τον κατάλληλον καιρόν την βροχήν του. Θα δώσω όλα αυτά κληρονομίαν εις τους απομείναντας και εις τους εκ της αιχμαλωσίας επιστρέφοντας Ιουδαίους.

13 Και όπως άλλοτε οι Ιουδαίοι και οι Ισραηλίται κατά την αιχμαλωσίαν μεταξύ των εθνών ευρίσκεσθε εις κατάραν, έτσι εγώ θα σας σώσω και θα είσθε υπό την ευλογίαν μου. Πάρετε, λοιπόν, θάρρος και ας δυναμώσουν τα χέρια σας δια την ανοικοδόμησιν του ναού.

14 Διότι αυτά λέγει Κύριος ο παντοκράτωρ˙ όπως εσκέφθην και απεφάσισα να σας τιμωρήσω, διότι οι πατέρες σας με εξώργισαν, λέγει Κύριος ο παντοκράτωρ, και δεν άλλαξα γνώμην,

15 έτσι τώρα κατά τας ημέρας αυτάς είμαι έτοιμος και έχω πάρει την απόφασιν, να κάμω το καλόν εις την Ιερουσαλήμ, εις τους Ιουδαίους. Έχετε λοιπόν θάρρος.

16 Αυτά είναι τα έργα, τα οποία σεις πρέπει να κάμετε˙ να λέγετε την αλήθειαν ο καθένας προς τον πλησίον του. Εις τα δικαστήρια, που συνεδριάζουν εις τας πύλας των πόλεών σας, να αποδίδετε εν αληθεία δικαιοσύνην, η οποία και φέρει ειρήνην μεταξύ σας.

17 Να μη συλλογίζεσθε, ο καθένας εις την καρδιάν του, την κακίαν και αδυναμίαν του πλησίον. Μη αγαπάτε τον ψευδή όρκον, διότι όλα αυτά τα εμίσησα και τα μισώ» λέγει Κύριος ο παντοκράτωρ.

18 Ωμίλησε και πάλιν ο Κύριος ο παντοκράτωρ προς εμέ και είπε˙

19 «αυτά λέγει Κύριος ο παντοκράτωρ˙ η νηστεία κατά τον τέταρτον μήνα, η νηστεία κατά τον πέμπτον μήνα, η νηστεία, κατά τον έβδομον και η νηστεία κατά τον δέκατον μήνα, θα είναι δια τους Ιουδαίους εις χαράν και ευφροσύνην, εις ευχαρίστους και χαρμοσύνους εορτάς, και θα ευφρανθήτε. Προς τούτο αγαπήσατε την αλήθειαν και την ειρήνην.

20 Αυτά λέγει Κύριος ο παντοκράτωρ˙ θα έλθουν ακόμη εις Ιερουσαλήμ πολλοί λαοί και πολλοί θα κατοικήσουν εις πολλάς πόλεις της.

21 Θα συγκεντρωθούν κάτοικοι πέντε πόλεων εις μίαν πόλιν και θα λέγουν μεταξύ των: Ας πορευθώμεν να παρακαλέσωμεν τον Κύριον, να ζητήσωμεν το πρόσωπον Κυρίου του παντοκράτορος˙ και η πόλις θα απαντά˙ και εγώ θα έλθω μαζή σας.

22 Πολλοί λαοί και πολλά έθνη θα έλθουν εις την Ιερουσαλήμ, δια να αναζητήσουν τον Κύριον και να προσφέρουν προς αυτόν θυσίας εξιλασμού.

23 Αυτά λέγει ο Κύριος ο παντοκράτωρ˙ κατά τας ευλογημένας ημέρας εκείνας της λυτρώσεως δέκα άνδρες από όλους τους άλλους λαούς, θα πιάνουν την άκραν του ιματίου ενός Ιουδαίου και θα λέγουν προς αυτόν: θα πορευθώμεν μαζή σου, διότι έχομεν ακούσει ότι ο Θεός είναι μαζή σας».

**ΚΕΦΑΛΑΙΟΝ Θ’**

**Στίχ. 1-8. Θα τιμωρηθούν οι εχθροί του λαού του Θεού.**

Απόφασις Κυρίου ληφθείσα εναντίον της πόλεως Σεδράχ και της Δαμασκού, όπου θα γίνη μεγάλη θυσία ανθρώπων, διότι ο Κύριος επιβλέπει εις όλους τους ανθρώπους, ιδιαιτέρως όμως εις όλας τας φυλάς του Ισραήλ.

2 Η τιμωρός απόφασις του Κυρίου στρέφεται και κατά της χώρας Εμάθ και των εις τα όρια αυτής ευρισκομένων πόλεων Τύρου και Σιδώνος, διότι εφρόνησαν μεγάλα δια τον εαυτόν των.

3 Η Τύρος ειδικώτερα ωκοδώμησεν οχυρά τείχη δια τον εαυτόν της, απεταμίευσε και εθησαύρισεν άργυρον πολύν ωσάν το χώμα, και εμάζευσε χρυσόν ωσάν τον πηλόν των οδών.

4 Δια τούτο ο Κύριος θα καταλάβη την πόλιν, θα συντρίψη την δύναμίν της και θα την ρίψη εις την θάλασσαν και η ιδία πόλις θα γίνη παρανάλωμα του πυρός.

5 Η Ασκάλων θα ίδη αυτά και θα καταληφθή από φόβον. Η Γάζα θα συγκλονισθή ψυχικώς πάρα πολύ και η Ακκάρων θα κατεντροπιασθή έπειτα από την πτώσιν και συντριβήν αυτήν. Ο βασιλεύς της Γάζης θα εξολοθρευθή και η Ασκάλων δεν θα κατοικηθή πλέον.

6 Εις την Άζωτον θα εγκατασταθούν αλλοεθνείς˙ έτσι δε θα ταπεινώσω την υπηρηφάνειαν των Φιλισταίων.

7 Θα βγάλω από το στόμα των των θυσιών το αίμα, που έπιναν, και από τα δόντια των θα βγάλω τα κρέατα των θυσιών των. Όσοι από αυτούς απομείνουν, θα ανήκουν εις τον Θεόν μας και θα αποτελέσουν μερίδα του ισραηλιτικού λαού, ως είδος χιλιαρχίας. Οι κάτοικοι επίσης των Ακκάρων θα τιμωρηθούν, όπως και οι Ιεβουσαίοι.

8 Δια τον οίκον μου όμως, δηλαδή δια τον λαόν μου, θα εγκαταστήσω υπερασπιστάς, ώστε κανείς να μη ημπορή να διέρχεται δια μέσου αυτών, ούτε να επανέρχεται πάλιν προς αυτούς ούτε, πολύ περισσότερον, να επέλθη εναντίον των με κατακτητικάς διαθέσεις, δια να τους οδηγήση αιχμαλώτους μακράν εις εξορίαν. Διότι τώρα έχω στρέψει προστατευτικούς τους οφθαλμούς μου εις την Ιερουσαλήμ και την γην Ιούδα.

**Στίχ. 9-17. Θα αποκατασταθή ο Ισραήλ δια Μεσσίου.**

9 Χαίρε λοιπόν πάρα πολύ, κόρη μου Σιών, διαλάλησε Ιερουσαλήμ˙ ιδού ο βασιλεύς σου έρχεται εις σε δίκαιος, λυτρωτής και σωτήρ, πράος, καθήμενος επάνω εις ένα υποζύγιον, εις ένα νεαρόν πωλάριον.

10 Αυτός θα δέση εις αχρηστίαν τα πολεμικά άρματα της φυλής του Εφραίμ, που εκπροσωπεί το βασίλειον του Ισραήλ, και το ιππικόν της Ιερουσαλήμ. Θα εξολοθρεύση τα πολεμικά τόξα και θα επικρατήση μεγάλη ειρήνη εκ μέρους των ειδωλολατρικών λαών. Θα κυριαρχήση ως υπέρτατος άρχων από των ανατολικών ποταμών μέχρι της Μεσογείου Θαλάσσης, από τους ποταμούς Τίγρητα και Ευφράτην μέχρι των περάτων της γης.

11 Συ, Κύριε, απαντά ο προφήτης, χάρις εις την Διαθήκην, που συνήψες δι’ αιματηρών θυσιών με τους Ισραηλίτας, ανέσυρες τους δεσμίους και αιχμαλώτους, Ιουδαίους, από τον λάκκον της αιχμαλωσίας των, όπου ούτε ύδωρ δεν υπήρχε.

12 Σεις δε, οι αιχμάλωτοι και δέσμιοι της ιουδαϊκής συναγωγής, θα εγκατασταθήτε ασφαλείς και ειρηνικοί εις την ωχυρωμένην πόλιν σας. Και έτσι αντί της ολιγοχρονίου εξορίας σου, λαέ της φυλής Ιούδα, θα σου ανταποδώσω εγώ πολλαπλασίαν την αμοιβήν σου.

13 Διότι σας, της φυλής Ιούδα, σας εχρησιμοποίησα και σας ετέντωσα ως τόξον, ως άλλην δε φαρέτραν εγέμισα με βέλη τους άλλους Ισραηλίτας. Θα εξεγείρω τα τέκνα σου, ώ Σιών, εναντίον των τέκνων των Ελλήνων και θα σε χειρισθώ ως ρομφαίαν πολεμιστού.

14 Ο Κύριος θα επέλθη εναντίον αυτών των εχθρών και τα βέλη του θα εξακοντισθούν ως αστραπαί. Ο Κύριος ο παντοκράτωρ θα σαλπίση με σάλπιγγα και θα βαδίση εναντίον αυτών προκαλών αναταραχήν με την δικαίαν αυτού απειλήν.

15 Αλλά ο Κύριος ο παντοκράτωρ, θα βοηθήση τους Ιουδαίους και θα εξοντώσουν τους εχθρούς. Θα τους καταχώσουν με τους λίθους της σφενδόνης των, θα τους καταπιούν, όπως πίνουν τον οίνον, θα γεμίσουν δοχεία από αίμα, όπως γεμάται από το αίμα των θυσιαζομένων ζώων είναι αι φιάλαι και το θυσιαστήριον των ολοκαυτωμάτων.

16 Ο Κύριος ο Θεός των θα σώση τους Ιουδαίους κατά την ημέραν εκείνην. Ως πρόβατα θα προστατεύση τον λαόν του˙ ωσάν ακτινοβολούντας πολυτίμους λίθους διαδήματος, οι οποίοι κυλίονται εις την γην του.

17 Όποιο δε αγαθόν υπάρχει ανήκει εις τον λαόν του και κάθε τι καλόν, που υφίσταται, θα πηγαίνη εις αυτόν, τροφή δια τους νέους και οίνος χαροποιός δια τας παρθένους.

**ΚΕΦΑΛΑΙΟΝ Ι’**

**Στίχ. 1-12. Απελευθέρωσις εκ της δουλείας και**

**επιστροφή εκ της εξορίας.**

Παρακαλείτε τον Θεόν και ζητείτε από αυτόν, να σας δώση εις την κατάλληλον εποχήν την βροχήν, την πρώϊμον και την όψιμον. Ο Κύριος πραγματοποιεί λαμπρά γεγονότα εις τον ουρανόν, τας αστραπάς, δίδει δε εις τους ανθρώπους τας χειμερινάς βροχάς, ώστε να ποτίζωνται τα φυτά όλων των αγρών.

2 Αντιθέτως οι εν ονόματι των ειδώλων ομιλούντες προεκάλουν καταστροφάς. Οι μάντεις αυτών εψεύδοντο, όταν έλεγαν ότι βλέπουν οράσεις. Τα δήθεν αποκαλυπτικά ενύπνια, περί των οποίων ωμιλούσαν, ήσαν ψευδή. Ματαίως δε παρεκάλουν τα είδωλα εις βοήθειαν. Αυτοί και ο λαός δια την ειδωλολατρείαν των εστερήθησαν των πάντων. Εξηράνθησαν ως πρόβατα, που δεν έχουν βοσκήν, εταλαιπωρήθησαν, διότι από πουθενά δεν υπήρξε θεραπεία.

3 Εναντίον των κακών ποιμένων εξηρεθίσθη η οργή μου, θα επισκεφθώ όμως και θα επιβλέψω τα πρόβατα. Ο Κύριος ο Θεός ο παντοκράτωρ, θα επισκεφθή το ποίμνιόν του, τον λαόν της φυλής Ιούδα. Θα αναδείξη και θα χρησιμοποιήση αυτούς ως ωραιότατον πολεμικόν ίππον.

4 Εις τον λαόν Ιούδα έστρεψε ευμενώς το βλέμμα του. Από αυτόν συνέταξε δυνάμεις εις μάχας, από αυτόν εξέλεξε τολμηρούς και επιτηδείους τοξότας, από τον λαόν αυτόν θα εξέρχεται ο εκάστοτε αρχηγός του στρατού των, ο οποίος και θα ηγείται όχι μισθοφόρων, αλλά στρατού Ιουδαίων.

5 Οι άνδρες του θα είναι ως ηρωϊκοί εμπειροπόλεμοι μαχηταί, οι οποίοι θα πατούν τους εχθρούς των, όπως την λάσπην των δρόμων. Θα παραταχθούν ανδρείως εις μάχην, διότι ο Κύριος ο Θεός θα είναι μαζή των. Εμπρός εις την ορμητικότητά των θα κατεντροπιασθή και θα κατεξευτελισθή το εχθρικόν ιππικόν.

6 Εγώ θα ενισχύσω τους Ιουδαίους και θα σώσω τους Ισραηλίτας, θα τους εγκαταστήσω ασφαλείς και ειρηνικούς, διότι τους ηγάπησα. Θα είναι αυτοί δι’ εμέ, όπως ήσαν, πριν αποστρέψω το πρόσωπόν μου από αυτούς δια τας αμαρτίας των. Διότι εγώ είμαι Κύριος ο Θεός των και εγώ θα κάμω δεκτάς τας προσευχάς των.

7 Θα είναι πάντοτε ισχυροί και ηρωϊκοί πολεμισταί, όπως της φυλής Εφραίμ, και η καρδιά των θα είναι χαρούμενη ωσάν των ανθρώπων εκείνων, οι οποίοι πίνουν εν μέτρω οίνον. Τα παιδιά των θα ιδούν τα ηρωϊκά έργα των πατέρων των και θα ευφρανθούν˙ θα χαρή η καρδιά των εν Κυρίω.

8 Θα δώσω σημείον εις αυτούς επιστροφής από την αιχμαλωσίαν και θα τους υποδεχθώ εγώ εις την πατρίδα των, διότι εγώ θα τους ελευθερώσω από την δουλείαν των, θα πληθυνθούν δε και θα αυξηθούν, θα γίνουν πολλοί, όπως ήσαν και προηγουμένως.

9 Τους διεσκόρπισα μεταξύ των λαών. Αλλά εις τας μακρυνάς αυτάς χώρας, αυτοί που ήσαν και ψυχικώς μακράν από εμέ, με ενεθυμήθησαν. Ανέθρεψαν τα τέκνα των με ευσέβειαν και επέστρεψαν εις τον τόπον των.

10 Είπα˙ θα επαναφέρω αυτούς, όπως άλλοτε από την χώραν της Αιγύπτου, και τώρα από την χώραν των Ασσυρίων θα υποδεχθώ αυτούς. Θα τους εγκαταστήσω εις την χώραν Γαλαάδ, εις τον Λίβανον. Κανείς από αυτούς δεν θα μείνη εις την χώραν της εξορίας.

11 Οι επιστρέφοντες θα περάσουν στενήν θάλασσαν, όπως οι πρόγονοί των την Ερυθράν, θα κτυπήσουν τα κύματά της. Οι ποταμοί θα ξηρανθούν εις όλον αυτών το βάθος. Έτσι δε η έπαρσις και η υπερηφάνεια των Ασσυρίων θα ταπεινωθούν, και το σκήπτρον της αιγυπτιακής κυριαρχίας θα αφαιρεθή.

12 Εγώ θα τους ενισχύσω με την δύναμίν μου, ως Κύριος και Θεός των, λέγει Κύριος ο παντοκράτωρ, και εις το όνομά μου αυτοί θα καυχώνται με ενθουσιασμόν.

**ΚΕΦΑΛΑΙΟΝ ΙΑ’**

**Στίχ. 1-17. Τρομερά η οργή του Κυρίου επί τους κακούς ποιμένας.**

Άνοιξε διάπλατα, συ το όρος Λίβανος, τας θύρας σου, και φωτιά ας απλωθή εις τα δάση σου, δια να καταφάγη τας κέδρους σου.

2 Ας θρηνήσουν με ξεφωνητά ολολύγματα τα πεύκα, διότι αι κέδροι θα έχουν καταστραφή, τα πελώρια αιωνόβια δένδρα του δάσους θα έχουν καταρρεύσει. Θρηνήσατε δυνατά δρύες της χώρας Βασάν, διότι το πυκνόν δάσος συνετρίβη και κατεστράφη.

3 Μεγαλόφωνοι θρήνοι ηκούσθησαν εκ μέρους των ποιμένων, διότι κατεστράφησαν αι λαμπραί βοσκαί των. Φωναί ωρυομένων λεόντων ηκούσθησαν, διότι κατεστράφη το πυκνότατον αδιαπέραστον δάσος του Ιορδάνου, η καταφυγή των.

4 Αυτά λέγει ο Κύριος ο παντοκράτωρ˙ «ποιμαίνετε τα έως τώρα προς σφαγήν οδηγούμενα πρόβατά μου,

5 αυτά τα οποία οι κύριοί των έσφαζαν, χωρίς να μετανοούν, και όταν τα επωλούσαν, έλεγαν αναισχύντως: ευλογητός ας είναι ο Θεός, επλουτήσαμεν χάρις εις αυτά. Καμμίαν συμπάθειαν, κανένα πόνον δεν ησθάνοντο δι’ αυτά οι ποιμένες.

6 Δια τούτο δεν θα λυπηθώ πλέον εγώ τους κατοίκους της χώρας αυτής, λέγει ο Κύριος. Ιδού, εγώ θα παραδώσω τους ανθρώπους, τον καθένα εις τα χέρια του πλησίον αυτού και εις τα χέρια των βασιλέων των, και εκείνοι θα κατακόψουν την γην και δεν θα τους γλυτώσω από τα χέρια των.

7 Εγώ δε θα ποιμάνω τα πρόβατά μου, αυτά που ήσαν προωρισμένα δια σφαγήν εις την χώραν των Χαναναίων, την Παλαιστίνην. Θα πάρω δύο ράβδους δια το ποιμενικόν μου έργον, την μίαν ωνόμασα Κάλλος και την άλλην ωνόμασα Καταμέτρησιν, και θα ποιμάνω τα πρόβατά μου.

8 Εις διάστημα ενός μηνός θα εκδιώξω και θα εξαφανίσω τους τρεις ποιμένας, διότι εβαρύνθη η ψυχή μου εναντίον αυτών, επειδή με όλην των την δύναμιν ωρύοντο εναντίον μου.

9 Και είπα: δεν θα σας ποιμάνω˙ το ετοιμοθάνατον ας αποθάνη, το ασθενικόν και αδύνατον ας ξεψυχήση, τα υπόλοιπα ας αλληλοφαγωθούν αναμεταξύ των.

10 Θα πάρω την ποιμενικήν μου ράβδον, την οποίαν ωνόμασα Κάλλος και θα την απορρίψω, δια να διαλύσω και ακυρώσω έτσι την συμφωνίαν, την οποίαν συνήψα με τους άλλους λαούς υπέρ του ισραηλιτικού λαού.

11 Και θα ακυρωθή όντως κατά την ημέραν εκείνην η συμφωνία μου. τότε θα μάθουν οι κατοικούντες την Χαναάν, τα πρόβατα τα οποία εφυλάσσοντο δι’ εμέ, ότι λόγος του Κυρίου ήτο η προφητεία εκείνη.

12 Και θα είπω προς αυτούς: εάν και σεις το ευρίσκετε καλόν και δίκαιον, ορίσατε και δώσατε τον μισθόν μου, ειδ’ άλλως αρνηθήτε. Ώρισαν λοιπόν και επλήρωσαν τον μισθόν μου, ένα ευτελές ποσόν, τριάκοντα αργυρούς σίκλους.

13 Είπε τότε ο Κύριος προς εμέ˙ «ρίξε αυτούς εις το χωνευτήριον και εξέτασε να ίδης, εάν είναι γνήσιος ο άργυρος, με τον οποίον εξετιμήθην από αυτούς». Έλαβα πράγματι τους τριάκοντα αργυρούς σίκλους, τους έρριψα εις τον οίκον του Κυρίου εις το χωνευτήριον.

14 Απέρριψα την δευτέραν ποιμενικήν μου ράβδον, της οποίας το όνομα ήτο Καταμέτρησις, εις ένδειξιν ότι ακυρώνεται η υπό των Ιουδαίων και Ισραηλιτών κληρονομία της γης της Παλαιστίνης.

15 Είπεν ακόμη ο Κύριος προς εμέ˙ «πάρε πάλιν δια το έργον σου τα ποιμενικά σκεύη ενός ακαταρτίστου και ανικάνου ποιμένος,

16 διότι εγώ θα παραχωρήσω να κυβερνήση την χώραν άρχων ανίκανος και ακατάρτιστος. Αυτός δεν θα επισκεφθή το εγκαταλελειμμένον πρόβατον, τα διασκορπισμένα πρόβατα δεν θα αναζητήση, δια να τα εύρη. Το πληγωμένον και στακισμένον πρόβατον δεν θα το θεραπεύση. Το υγιές δεν θα το κατευθύνη εκεί, που πρέπει. Αλλά τα κρέατα των εκλεκτών προβάτων θα κατατρώγη και θα εξαρθρώνη αυτών τους αστραγάλους».

14 Ώ, οι ανίκανοι και ιδιοτελείς ποιμένες, οι οποίοι έχετε εγκαταλείψει τα πρόβατα˙ μαχαίρι, οργή και τιμωρία παρά Θεού θα πέση εις τα ανίκανα χέρια του κακού ποιμένος και εις το δεξί του μάτι˙ το χέρι του θα ξηρανθή ολότελα και το δεξί του μάτι θα τυφλωθή εντελώς.

**ΚΕΦΑΛΑΙΟΝ ΙΒ’**

**Στίχ. 1-9. Θα κτυπήση ο Κύριος τους εχθρούς της Ιουδαίας.**

Απόφασις ληφθείσα από τον Κύριον, περί τιμωρίας του ισραηλιτικού λαού˙ λέγει ο Κύριος, ο οποίος απλώνει τον ουρανόν και θεμελιώνει την γην και δημιουργεί πνεύμα ανθρώπου εντός του σώματος αυτού.

2 Ο Κύριος λέγει˙ «ιδού, θα κάμω την Ιερουσαλήμ ως σαλευομένην εξώπορταν της αυλής σπιτιού, δι’ όλους τους γύρω από αυτήν λαούς. Την Ιουδαίαν θα κατακλύσουν εχθροί και πολιορκία θα στηθή εναντίον της Ιερουσαλήμ.

3 Κατά την κρίσιμον εκείνην ημέραν θα κάμω την Ιερουσαλήμ λίθον, που θα καταπατήται από όλα τα έθνη. Καθένας, που θα την καταπατή, θα την εμπαίζη και θα την εξευτελιζη. Θα συγκεντρωθούν εναντίον αυτής και θα καταπατούν αυτήν όλα τα έθνη της γης.

4 Κατά την ημέραν εκείνην, λέγει ο Κύριος παντοκράτωρ, θα κτυπήσω και θα περιαγάγω εις κατάπληξιν όλον το εχθρικόν ιππικόν, θα φέρω δε τους ιππείς εις αλλοφροσύνην. Εις δε τους Ιουδαίους, θα ανοίξω τα μάτια των, όταν θα κτυπήσω με τύφλωσιν όλον το ιππικόν των εχθρικών λαών.

5 Οι χιλίαρχοι τότε της χώρας των Ιουδαίων θα σκέπτωνται και θα λέγουν από μέσα των˙ θα εύρωμεν, λοιπόν, και θα έχωμεν μαζή μας τώρα τους κατοίκους της Ιερουσαλήμ δια του Κυρίου του παντοκράτορος Θεού των.

6 Κατά την ημέραν εκείνην θα αναδείξω τους Ιουδαίους αρχηγούς δαυλιά αναμμένα μέσα εις ξηρά ξύλα και θα κατατρώγουν τους γύρω εχθρούς δεξιά και αριστερά των, όπως η φλόγα κατατρώγει την καλαμιάν. Και τότε οι κάτοικοι της Ιεορυσαλήμ θα εγκατασταθούν εις την Ιερουσαλήμ.

7 Ο Κύριος αυτός μόνος θα σώση την χώραν των Ιουδαίων, όπως έκαμεν απ’ αρχής, ώστε ούτε η βασιλική οικογένεια του Δαβίδ να μεγαλαυχή, ούτε δε οι κάτοικοι της Ιερουσαλήμ και της υπαίθρου να κυριευθούν από έπαρσιν.

8 Κατά την περίοδον εκείνην θα αγωνισθή ο Κύριος και θα υπερασπίση τους κατοικούντας την Ιερουσαλήμ, θα ενισχύση όλους, ώστε και ο πλέον αδύνατος μεταξύ αυτών να γίνη κατά την ημέραν εκείνην τόσον δυνατός, όσον η βασιλική οικογένεια του Δαβίδ. Η δε βασιλική οικογένεια του Δαβίδ θα είναι οίκος Θεού, ως άγγελος Θεού ενώπιον των Ιουδαίων.

9 Κατά την ημέραν εκείνην θα επιζητήσω να ξερριζωσω όλα τα ειδωλολατρικά έθνη, τα οποία επέρχονται εναντίον της Ιερουσαλήμ.

**Στίχ. 10-13. Θρήνος και κοπετός του Ισραήλ.**

10 Θα χύσω δε πλουσίως επί τον βασιλικόν οίκον του Δαβίδ και εις όλους, όσοι κατοικούν την Ιερουσαλήμ και την Ιουδαίαν, πνεύμα χάριτος και αγαθών συναισθημάτων και θα στρέψουν τα βλέμματα των ευγνώμονα και ικετευτικά προς εμέ, τον οποίον αυτοί ενέπαιξαν, και θα θρηνήσουν τότε με μεγάλον κοπετόν και θρήνον, όπως θρηνούν δια τον θάνατον πρωτοτόκου αγαπητού υιού.

11 Κατά την ημέραν εκείνην θα γίνη μεγάλος θρήνος και αλαλαγμός κοπετού εις την Ιερουσαλήμ, ωσάν τον ισχυρόν κτύπον που ακούεται, όταν κάτω εις την πεδιάδα οι υλοτόμοι κόπτουν τις ροδιές.

12 Ολόκληρος η Ιουδαία θα θρηνήση κατά φυλάς. Η φυλή του Ιούδα, εις την οποίαν ανήκει ο βασιλικός οίκος Δαβίδ, χωριστά, και αι γυναίκες αυτής χωριστά. Η οικογένεια του Νάθαν χωριστά και αι γυναίκες χωριστά.

13 Η φυλή του Λευΐ χωριστά και αι γυναίκες αυτών χωριστά. Η φυλή του Συμεών χωριστά και αι γυναίκες των χωριστά. Και όλαι αι άλλαι υπολειπόμεναι φυλαί, η κάθε μία ιδιαιτέρως θα θρηνήση και χωριστά αι γυναίκες των.

**ΚΕΦΑΛΑΙΟΝ ΙΓ’**

**Στίχ. 1-9. Τιμωρία των ψευδοπροφητών και των κακών ποιμένων.**

Κατά τας ημέρας εκείνας όλος ο τόπος θα είναι ανοικτός εις τους απογόνους του οίκου Δαβίδ και εις όλους, όσοι θα κατοικούν την Ιερουσαλήμ, ώστε ελευθέρως αυτοί να μετακινούνται και να κυκλοφορούν, όπου θέλουν.

2 Κατά την εποχήν εκείνην, λέγει ο Κύριος των δυνάμεων, θα εξολοθρεύσω και τα ονόματα ακόμη των ειδώλων από την γην και δεν θα τα ενθυμούνται πλέον οι άνθρωποι. Θα ξερριζώσω από την γην τους ψευδοπροφήτας των ειδώλων και θα εξαφανίσω το ακάθαρτον πνεύμα, που τους ενέπνεε.

3 Θα συμβή δε και τούτο˙ εάν παρουσιασθή κάποιος ψευδοπροφήτης και θελήση να προφητεύση, ο πατήρ του και η μητέρα του, αυτοί οι οποίοι τον εγέννησαν, θα του είπουν˙ «δεν θα ζήσης˙ θα θανατωθής, διότι ετόλμησες να λαλήσης ψεύδη εν ονόματι του Κυρίου». Και θα δέσουν αυτού τους πόδας και θα τον παραδώσουν εις θάνατον ο πατέρας του και η μητέρα του, αυτοί οι οποίοι τον εγέννησαν, διότι επροφήτευσε ψεύδη.

4 Κατά την εποχήν εκείνην, όλοι οι ψευδοπροφήται θα κατεντροπιασθούν ο καθένας εξ αιτίας των ψευδών οραμάτων και των ψευδών προφητειών των, και θα ενδυθούν ένδυμα τρίχινον, διότι εκήρυτταν ψεύδη.

5 Κατεντροπιασμένος δε ο καθένας από αυτούς θα απαντά˙ «δεν είμαι εγώ προφήτης. Είμαι ένας απλούς άνθρωπος που εργάζεται εις τα χωράφια. Απλοί και άσημοι άνθρωποι υπήρξαν οι γονείς μου, το ίδιο και εγώ εκ νεότητός μου».

6 Και εάν κανείς τον ερωτήση, εκ ποίας αιτίας υπάρχουν αυταί αι πληγαί εις τα χέρια σου; Εκείνος θα απαντήση˙ «τας πληγάς αυτάς τας έλαβα εις τον οίκον των αγαπητών μου φίλων και συγγενών».

7 «Ρομφαία ας υψωθή εναντίον των κακών ποιμένων μου και εναντίον κάθε κακού συμπολίτου μου, λέγει Κύριος ο παντοκράτωρ. Κτυπήσατε τους ποιμένας, δια να αποσπάσετε και γλυτώσετε από τα χέρια των τα πρόβατα. Εγώ δε θα επιφέρω βαρείαν και τιμωρόν την χείρα μου εναντίον ποιμένων.

8 Από όλους δε τους κατοίκους της ιουδαϊκής χώρας, λέγει ο Κύριος, τα δύο μέρη θα καταστραφούν και θα εξαφανισθούν, και μόνον το τρίτον μέρος θα μείνη εις αυτήν.

9 Αυτό δε το τρίτον μέρος θα το περάσω δια μέσου του πυρός, θα τους δοκιμάσω με το πυρ των θλίψεων, όπως δοκιμάζεται με τη φωτιά ο άργυρος. Θα τους δοκιμάσω, όπως δοκιμάζεται και καθαρίζεται ο χρυσός με το πυρ. Αυτός ο λαός τότε θα επικαλεσθή το Όνομά μου και εγώ θα τον ακούσω και θα είπε: αυτός είναι πράγματι ο λαός μου και αυτός θα μου πη˙ είσαι ο Κύριος και ο Θεός μου».

**ΚΕΦΑΛΑΙΟΝ ΙΔ’**

**Στίχ. 1-3. Η εσχάτη μάχη.**

Ιδού, έρχονται ημέραι παρά Κυρίου, κατά τας οποίας οι εχθροί σου, έπειτα από την νίκην εναντίον σου, θα μοιρασθούν μεταξύ των τα λάφυρά σου εντός της περιοχής σου.

2 Θα συγκεντρώσω όλα τα έθνη εναντίον της Ιερουσαλήμ εις πόλεμον και η πόλις θα κυριευθή. Αι οικίαι θα διαρπαγούν, αι γυναίκες θα μολυνθούν, το δε ήμισυ των κατοίκων της πόλεως θα οδηγηθή εις αιχμαλωσίαν. Αλλά οι απομείναντες από τον λαόν μου δεν θα εξαφανισθούν από την πόλιν.

3 Τότε θα εξέλθη ο Κύριος και θα παραταχθή εναντίον των εθνών εκείνων, όπως γνωρίζει να παρατάσσεται εις καιρόν πολέμου.

**Στίχ. 4-21. Η μεγαλειώδης δόξα της νέας Ιερουσαλήμ.**

4 Τα πόδια του θα πατήσουν κατά την ημέραν εκείνην εις το όρος των Ελαιών, που ευρίσκεται απέναντι και προς ανατολάς της Ιερουσαλήμ. Το όρος των Ελαιών θα σχισθή εις δύο ημίση από ανατολών μέχρι δυσμών. Μέγα δε χάος θα παρεντεθή μεταξύ των δύο τμημάτων. Το ήμισυ του όρους των Ελαιών θα κλίνη τότε προς βορράν και το άλλο ήμισυ θα κλίνη προς νότον.

5 Η φάραγξ, η οποία θα έχη ανοιχθή μεταξύ των δύο μερών του όρους μου, θα φραγή, θα ισοπεδωθή και η ισοπεδωμένη αυτή φάραγξ θα φθάνη μέχρι της Ιασόλ. Θα φραχθή αυτή η φάραγξ, όπως εφράγη άλλη ομοία φάραγξ, κατά τας ημέρας του μεγάλου σεισμού επί της βασιλείας του Οζίου, βασιλέως Ιούδα. Τότε θα έλθη ο Κύριος ο Θεός μου και όλοι οι άγιοι άγγελοι μαζή του.

6 Κατά δε την ημέραν εκείνην δεν θα υπάρχη ηλιακόν φως, ούτε ψύχος, ούτε πάγος.

7 Θα είναι αυτή μία εξαιρετική ημέρα, ημέρα γνωστή μόνον εις τον Κύριον. Η ημέρα αυτή δεν θα είναι, όπως αι άλλαι ημέραι, και η νύκτα δεν θα είναι όπως αι άλλαι νύκτες. Κατά δε την εσπέραν θα υπάρχη φως.

8 Κατά την ημέραν εκείνην θα αναβλύση ύδωρ, ρέον από την Ιερουσαλήμ. Το ήμισυ αυτού θα χύνεται εις την Νεκράν Θάλασσαν και το άλλο ήμισυ εις την μακρινήν θάλασσαν, την Μεσόγειον. Θα ρέη δε το ύδωρ κατά το θέρος και κατά το έαρ.

9 Τότε ο Κύριος θα βασιλεύση εις ολόκληρον την γην. Κατά την ημέραν εκείνην ο Κύριος θα είναι ένας και το Όνομά του θα είναι ένα.

10 Τα ρέον ύδωρ θα περικυκλώνη και θα ποτίζη όλην την κατωκημένην και ακατοίκητον χώραν, από Γαβέ έως Ρεμμών προς νότον της Ιερουσαλήμ. Η Ραμά, δηλαδή η υψηλή και επί υψηλής θέσεως Ιερουσαλήμ, θα υψωθή εις την θέσιν της, από την πύλην Βενιαμίν έως εις τον τόπον της πρώτης πύλης, μέχρι της πύλης των γωνιών, έως εις τον πύργον Αναμεήλ και μέχρι των ληνών του βασιλέως.

11 Οι πιστοί θα κατοικήσουν εις την πόλιν αυτήν και κατάρα δεν θα υπάρχη πλέον εκεί. Οι κάτοικοι της Ιερουσαλήμ θα κατοικούν εις αυτήν έχοντες ακλόνητον πεποίθησιν εις την ασφάλειάν της.

12 Αυτή θα είναι η συντριβή και η πτώσις, με την οποίαν ο Κύριος θα καταστρέψη όλους τους λαούς εκείνους, που εξεστράτευσαν εναντίον της Ιερουσαλήμ. Θα λυώσουν οι σάρκες των, καθ’ ον χρόνον ακόμη θα ίστανται αυτοί εις τους πόδας των. Τα μάτια των θα χυθούν από τας κόγχας των και η γλώσσα των θα λυώση μέσα εις το στόμα των.

13 Κατά την εποχήν εκείνην θα επιπέση επάνω εις αυτούς παρά Κυρίου κατάπληξις και πανικός τόσον, ώστε θα συλλαμβάνη ο ένας το χέρι του άλλου και θα εμπλέκωνται αι χείρες του ενός εις τα χέρια του άλλου, έτοιμοι προς πόλεμον.

14 Οι Ιουδαίοι θα παραταχθούν εις την Ιερουσαλήμ προς μάχην εναντίον των εχθρών των, θα τους νικήσουν και θα συγκεντρώσουν όλην την δύναμιν του πλούτου όλων των γύρω λαών˙ χρυσίον και αργύριον και ιμάτια εις αναρίθμητον πλήθος.

15 Αυτή θα είναι η τρομερά καταστροφή των ίππων, των ημιόνων και των καμήλων, των όνων και όλων των άλλων κτηνών, που ευρίσκοντο εις τα στρατόπεδα των εχθρών κατά την μεγάλην εκείνην ημέραν της καταστροφής των».

16 Θα συμβή δε και τούτο˙ όσοι από τους εθνικούς, που επήλθαν εναντίον της Ιερουσαλήμ, επιζήσουν από την καταστροφήν, θα ανεβαίνουν κάθε έτος, δια να προσκυνούν τον βασιλέα Κύριον και παντοκράτορα, και να εορτάζουν την εορτήν της Σκηνοπηγίας.

17 Όσοι όμως από όλας τας φυλάς της γης δεν θα αναβούν, δια να προσκυνήσουν τον βασιλέα Κύριον παντοκράτορα, αυτοί θα προστεθούν εις εκείνους, που κατεστράφησαν.

18 Εάν δε κάποια φυλή από την Αίγυπτον δεν αναβή και δεν έλθη εκεί εις την Ιερουσαλήμ, τότε εναντίον και των ανθρώπων της φυλής αυτής θα επέλθη καταστροφή, με την οποίαν θα κτυπήση ο Κύριος όλα τα έθνη, όσα δεν θα αναβούν, δια να εορτάσουν την εορτήν της Σκηνοπηγίας εις την Ιερουσαλήμ.

19 Αυτή θα είναι η αμαρτία και η τιμωρία της αμαρτίας της Αιγύπτου και όλων των άλλων εθνών, όσα δεν θα αναβούν να εορτάσουν την εορτήν της Σκηνοπηγίας.

20 Κατά την περίοδον εκείνην, κάθε χρυσούν ή αργυρούν κόσμημα εις τον χαλινόν του ίππου θα είναι αφιερωμένον εις τον Κύριον τον παντοκράτορα και οι λέβητες θα είναι αφιερωμένοι εις τον νάον του Κυρίου, όπως επίσης και αι φιάλαι, που χρησιμοποιούνται δια το θυσιαστήριον των ολοκαυτωμάτων.

21 Αλλά και κάθε λέβης εις την πόλιν της Ιερουσαλήμ και εις την περιοχήν της Ιουδαίας, θα είναι άγιος, αφιερωμένος εις τον Κύριον τον παντοκράτορα. Και όλοι όσοι έρχονται, δια να προσφέρουν θυσίαν, θα παίρνουν οποιονδήποτε από τους λέβητας και θα βράσουν εντός αυτών τα κρέατα της θυσίας. Δεν θα υπάρχη πλέον ασεβής Χαναναίος εις τον οίκον του Κυρίου παντοκράτορος κατά την περίοδον εκείνην.

**Η/Υ επιμέλεια Σοφίας Μερκούρη.**